Modelbaas sê jong model lieg vir die hofDawie de Villiers in die hof. Foto: ANA De Villiers, wat tereg staan op verskeie aanklagte insluitend verkragting, seksuele aanranding, intimidasie en die besit van kinderpornografie, was weer in die getuiebank tydens die hof se sitting in Palm Ridge. Vroeër in die verhoor het die 16-jarige meisie aan die hof gesê De Villiers het tydens ŉ fotosessie by sy huis sy hand onder haar romp ingedruk en haar later gevra om met hom te trou. De Villiers het haar bewerings ontken en gesê hy is verbaas om haar beskuldigings te hoor veral aangesien hulle nog vriende op Facebook is. Hy het aan die hof gesê die meisie lieg vir die hof en dat die sogenaamde huweliksaanbod net ŉ grap tussen hulle was. Arveena Persad, die staatsaanklaer, het De Villiers gevra hoekom die meisie vir die hof sal jok en hy het geantwoord dat sy deur die televisieprogram Carte Blanche aangevuur is. Die program het ŉ insetsel oor De Villiers uitgesaai waarin ŉ reeks beskuldigings teen hom uiteengesit is. Op bewerings dat die meisie se ma R4 000 betaal het vir ŉ kalender met foto’s, maar dit nooit ontvang het nie, het De Villiers gesê die geld is eintlik vir ander foto’s betaal aangesien die kalender vir liefdadigheidsdoeleindes was. Hy het gesê die meisie het wel haar kalender ontvang en dat haar ma dit net aan die hof ontken. Persad het dit aan De Villiers gestel dat hy nie net die meisie seksueel aangerand het nie, maar ook bedrog gepleeg het. Die saak duur voort.